2017 Fiëstas-benoemings: Woordfees, KKNK kraai koning | Maroela Media
2017 Fiëstas-benoemings: Woordfees, KKNK kraai koning
Die Fiëstas (Foto: Facebook)
Stellenbosch se Woordfees, die KKNK op Oudtshoorn, Innibos op Nelspruit en Potchefstroom se Aardklop: Dit is maar enkele van die feeste wat vanjaar van die beste in Suid-Afrikaanse kuns, kultuur en musiek ten toon gestel het.
Die benoemings vir die 2017 kykNET Fiësta-toekennings, wat die room van dié produksies vereer, is vandeesweek bekendgemaak.
Die Fiëstas vereer sedert 2011 die rolspelers vir hul uitsonderlike bydraes tot die land se grootste kunstefeeste.
Naudé van der Merwe, sameroeper van die Fiëstas-paneel, sê die Fiëstas-paneel het in 2016 meer as 100 Afrikaanse debuutproduksies gesien.
“Ons het belangrike insig gekry in wat vir kunstenaars en feeste belangrik is en ons kon elke fees se unieke karakter voel. Die spieël wat kunstenaars vir gehore ophou, gee die tyd weer waarin ons leef en soms laat dit mens angstig, soms laat dit jou lag, huil, in verwondering staan, soms laat dit jou koud, maar meestal word jy geïnspireer.”
Vanjaar se toekennings het ook ŉ meer uitgebreide musiekkategorie waarin kunstenaars vereer word.
Die kategorie vir Beste Opkomende Kunstenaar is ook vanjaar terug met vier talentvolle jongelinge wat vir die toekenning in aanmerking kom.
Die kykNET Fiësta-toekenningsgeleentheid vind op Donderdag 23 Februarie 2017 in die Kunstekaap-teaterkompleks in Kaapstad plaas en word regstreeks op kykNET, DStv-kanaal 144, gebeeldsaai.
Só lyk die benoemings:
Antoinette Kellerman – Die Huis van Bernarda Alba (KKNK)
Amanda Botha – Herinnering aan Distrik 6: ŉ Foto-uitstalling (SOF)
Erik Dippenaar, Elsabé Richter en Bridget Rennie-Salonen – Camerata Tinta Barocca: Handel in die Voorkamer (KKNK)
Grethe Nöthling, Mathildie Wium en Stephanus Muller – Nagmusiek (KKNK)
Boontoe: Engelstemme vir Paasfees (KKNK)